b"\n_START_ARTICLE_\nFactura\n_START_SECTION_\nContingut de la factura [cal\xc2\xa0citaci\xc3\xb3]\n_START_PARAGRAPH_\nLa legislaci\xc3\xb3 no estableix un model de factura predeterminat, per tant hi ha llibertat quant al format, al disseny i a la possibilitat d'incloure altres continguts no obligatoris, a m\xc3\xa9s no \xc3\xa9s necessari signar-les._NEWLINE_L'art. 6 del reglament de facturaci\xc3\xb3 estableix uns continguts m\xc3\xadnims obligatoris que s\xc3\xb3n els seg\xc3\xbcents:_NEWLINE_a)El n\xc3\xbamero i, en cas necessari, s\xc3\xa8rie. Els n\xc3\xbameros han de ser correlatius i mai poden existir dues factures amb el mateix n\xc3\xbamero. Hi ha empreses que empren l'any al n\xc3\xbamero de la factura, Ex.: 001/09_NEWLINE_Es poden emprar s\xc3\xa8ries quan l'empresa t\xc3\xa9 diferents establiments o fa operacions diferents. \xc3\x89s obligatori emprar s\xc3\xa8ries espec\xc3\xadfiques a les factures seg\xc3\xbcents:_NEWLINE_- Les factures rectificatives._NEWLINE_- Les factures realitzades pels clients o per tercers._NEWLINE_Dins de cada s\xc3\xa8rie la numeraci\xc3\xb3 ha de ser correlativa. Per\xc3\xb2 el reglament no especifica cada quant de temps el n\xc3\xbamero d'aquestes s\xc3\xa8ries tornar\xc3\xa0 a comen\xc3\xa7ar per 1._NEWLINE_b)Data d'expedici\xc3\xb3 que es correspon amb el moment de la realitzaci\xc3\xb3 de les operacions._NEWLINE_c)Nom i cognoms o ra\xc3\xb3 social tant del prove\xc3\xafdor com del client. En el cas de ser persones jur\xc3\xaddiques s'ha d'indicar la denominaci\xc3\xb3 social sense abreviatures i no s'ha d'emprar la denominaci\xc3\xb3 comercial (nom del comer\xc3\xa7 distint de la ra\xc3\xb3 social)._NEWLINE_Es poden fer factures amb el nom de diverses persones per\xc3\xb2 s'ha d'especificar la base imposable que correspon a cadascuna._NEWLINE_d)N\xc3\xbamero d'identificaci\xc3\xb3 fiscal espanyol o l'atribu\xc3\xaft per un pa\xc3\xads de la Comunitat Europea. \xc3\x89s obligatori tant el del prove\xc3\xafdor com el del client._NEWLINE_e)Domicili. \xc3\x89s obligatori indicar el domicili fiscal tant del prove\xc3\xafdor com del client, si aquest \xc3\xa9s persona f\xc3\xadsica i no \xc3\xa9s empresari o professional no \xc3\xa9s necessari indicar el domicili._NEWLINE_f)Descripci\xc3\xb3 de les operacions. La descripci\xc3\xb3 \xc3\xa9s important i ha de ser clara. Inclour\xc3\xa0 totes les dades necess\xc3\xa0ries per determinar la base imposable, incloent el preu unitari sense impost i tots els descomptes que no estiguin inclosos en el preu unitari._NEWLINE_g)El tipus impositiu aplicat a l'operaci\xc3\xb3. Quan hi hagi diferents tipus impositius s'ha d'especificar la base imposable que correspon a cada tipus. S'ha s'especificar el rec\xc3\xa0rrec d'equival\xc3\xa8ncia en cas d'estar sotm\xc3\xa8s a aquest._NEWLINE_h)La quota tribut\xc3\xa0ria. \xc3\x89s la quota que s'obt\xc3\xa9 de multiplicar la base imposable pel tipus i sempre ha d'apar\xc3\xa8ixer de forma separada._NEWLINE_i)Data de realitzaci\xc3\xb3 de les operacions. S'ha d'indicar la data en qu\xc3\xa8 s'han realitzat les operacions o s'ha rebut un pagament anticipat en el cas que sigui diferent a la data d'expedici\xc3\xb3 de la factura._NEWLINE_Ex.: una empresa de venda de materials de construcci\xc3\xb3 que factura cada quinze dies. Hi haur\xc3\xa0 les dates de realitzaci\xc3\xb3 de les operacions, 1 a 15, i la data d'expedici\xc3\xb3 que ser\xc3\xa0 el dia 15. \xc3\x89s necessari indicar la data en qu\xc3\xa8 es realitza l'operaci\xc3\xb3, ja que ser\xc3\xa0 diferent del dia en qu\xc3\xa8 es fa la factura._NEWLINE_A vegades \xc3\xa9s dif\xc3\xadcil determinar el dia en el qual es realitza l'operaci\xc3\xb3 per\xc3\xb2 en principi, \xc3\xa9s el dia que neix l'obligaci\xc3\xb3 de pagar. En el cas d'un pagament anticipat, la data de realitzaci\xc3\xb3 de l'operaci\xc3\xb3 ser\xc3\xa0 el dia del pagament.\n_START_SECTION_\nTermini per emetre una factura [cal\xc2\xa0citaci\xc3\xb3]\n_START_PARAGRAPH_\nL'art 9 del reglament de facturaci\xc3\xb3 regula el termini._NEWLINE_Les factures o documents substitutius s'han de fer en la mateixa data en qu\xc3\xa8 es realitza l'operaci\xc3\xb3._NEWLINE_S'ha previst un termini especial en el cas que el destinatari de les operacions sigui empresari o professional. En aquest cas el termini m\xc3\xa0xim \xc3\xa9s d'un mes a partir de la data de realitzaci\xc3\xb3._NEWLINE_Existeix una excepci\xc3\xb3 al termini especial d'un mes, ja que la factura s'ha d'emetre abans del dia 16 del mes seg\xc3\xbcent al per\xc3\xadode de liquidaci\xc3\xb3 de l'impost (trimestral o mensual segons l'empresa)."